ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2540 ครั้งที่ 1
ประกาศการประปาส่วนภูมิภาค
ประกาศการประปาส่วนภูมิภาค
เรื่อง
การออกพันธบัตรการประปาส่วนภูมิภาค
พ.ศ. ๒๕๔๐ ครั้งที่ ๑[๑]
 

อาศัยอำนาจตามความในมาตรา
๗ (๙) และมาตรา ๔๘ (๓) แห่งพระราชบัญญัติการประปาส่วนภูมิภาค พ.ศ. ๒๕๒๒ และโดยความเห็นชอบของคณะรัฐมนตรี
ผู้ว่าการการประปาส่วนภูมิภาค จึงขอประกาศให้ทราบว่า 

ข้อ
๑ การประปาส่วนภูมิภาค
จะทำการกู้ยืมเงินโดยวิธีออกพันธบัตร

ข้อ
๒ พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๔๐ ครั้งที่ ๑ 

ข้อ
๓
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ
๔ พันธบัตรนี้เป็นพันธบัตรชนิดระบุชื่อผู้ถือ

ข้อ
๕ พันธบัตรนี้มีมูลค่าที่ออกจำนวนรวม
๘๕๐ ล้านบาท (แปดร้อยห้าสิบล้านบาท) แบ่งออกเป็น จำนวน ๘๕๐,๐๐๐ หน่วย
(แปดแสนห้าหมื่นหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน) 

ข้อ
๖ พันธบัตรนี้มีกำหนดไถ่ถอนคืน ๗ ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก
และไม่มีการไถ่ถอนก่อนกำหนด

ข้อ
๗ วันออกพันธบัตรคือวันที่ ๑๗ มีนาคม
๒๕๔๐ 

ข้อ
๘ วันไถ่ถอนพันธบัตรคือวันที่ ๑๗
มีนาคม ๒๕๔๗ แต่ถ้าตรงกับวันหยุดทำการของการประปาส่วนภูมิภาค
หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป 

ข้อ
๙
พันธบัตรนี้มีดอกเบี้ยในอัตราร้อยละ ๑๐.๓๐ ต่อปี
คำนวณจากมูลค่าของพันบัตรโดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้น เศษของหนึ่งสตางค์ให้ปัดทิ้ง

ข้อ
๑๐
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตร
ตามกำหนดเวลาดังนี้
๑๐.๑
ดอกเบี้ยงวดแรกชำระในวันที่ ๑๗ กันยายน พ.ศ. ๒๕๔๐ 
๑๐.๒
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๑๗ มีนาคม และวันที่ ๑๗ กันยายน ของทุกปีตลอดเวลาที่พันธบัตรยังมีอายุอยู่
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร 
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ
๑๑ การโอนกรรมสิทธิ์
หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้
การโอนกรรมสิทธิ์หรือการจำนำพันธบัตร จะกระทำในระหว่างระยะเวลาหนึ่งเดือนก่อนวันครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ มิได้ เว้นแต่นายทะเบียนจะเห็นสมควร 

ข้อ
๑๒
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ 

ข้อ
๑๓
พันธบัตรนี้มิให้ถือว่าฉบับใดสมบูรณ์ เว้นแต่พนักงานเจ้าหน้าที่ธนาคารแห่งประเทศไทยซึ่งผู้ว่าการ
การประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ
๑๔ พันธบัตรนี้จำหน่ายแก่ สถาบันการเงิน
และบุคคลทั่วไปไม่จำกัดประเภทบุคคลและสัญชาติ
โดยวิธีเปิดให้จองซื้อก่อนวันออกพันธบัตร

ข้อ
๑๕ การประปาส่วนภูมิภาคมอบหมายให้
ธนาคารไทยพาณิชย์ จำกัด (มหาชน), ธนาคารกรุงศรีอยุธยา จำกัด (มหาชน), ธนาคารศรีนคร
จำกัด (มหาชน), ธนาคารมหานคร จำกัด (มหาชน), บริษัทเงินทุนหลักทรัพย์ ไทยซัมมิท
จำกัด, บริษัทเงินทุนหลักทรัพย์ ธนนคร จำกัด (มหาชน), บริษัทหลักทรัพย์ไทยพาณิชย์
จำกัด, บริษัทเงินทุนหลักทรัพย์ กรุงศรีอยุธยา จำกัด (มหาชน)
เป็นผู้จัดการจัดจำหน่าย ตัวแทนจัดจำหน่าย และประกันการจำหน่ายพันธบัตรนี้
และจัดการอื่น ๆ ที่จำเป็นเพื่อประโยชน์ในการนี้

ข้อ
๑๖ รายละเอียดขั้นตอน วิธีการ
และหมายกำหนดการเปิดให้จองซื้อพันธบัตรนี้ ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของผู้จัดการจัดจำหน่ายและประกันการจำหน่ายพันธบัตร เป็นผู้กำหนด 

ข้อ
๑๗
พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ
๑๘
ธนาคารแห่งประเทศไทยทำหน้าที่รับผิดชอบ
ในการเป็นนายทะเบียนและตัวแทนจ่ายเงินพันธบัตร และจัดการอื่น ๆ
ที่จำเป็นเพื่อผลประโยชน์ในการนี้ 

ข้อ
๑๙ ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนด
๔๕ วัน นับแต่วันออกพันธบัตร 


ประกาศ ณ วันที่ ๑๓
มีนาคม พ.ศ. ๒๕๔๐
วันชัย กู้ประเสริฐ
รองผู้ว่าการ
(กิจการวิสาหกิจและพัฒนาองค์การ)
รักษาการแทน
ผู้ว่าการ การประปาส่วนภูมิภาค















ณัฐดนัย/พิมพ์
๗ มกราคม ๒๕๕๑

ปฐมพร/จัดทำ
๑๑ มกราคม ๒๕๕๑

สุเมธ/ปรับปรุง
๒๒ มิถุนายน ๒๕๕๘


[๑] ราชกิจจานุเบกษา
เล่ม ๑๑๔/ตอนที่ ๒๒ ง/หน้า ๗๒/๑๘ มีนาคม ๒๕๔๐